ปตท.สผ.รับจดหมายฟ้องจากอินโดฯ
ปตท.สผ.รับจดหมายฟ้องจากอินโดฯ ขอค่าชดเชยความเสียหายจากเหตุการณ์มอนทารา
27 ส.ค. 2553

ปตท.สผ.รับจดหมายฟ้องจากอินโดฯ ขอค่าชดเชยความเสียหายจากเหตุการณ์มอนทารา
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่บริษัท ปตท.สำรวจและผลิตปิโตรเลียม  หรือ ปตท.สผ. (PTTEP)  เปิดเผยว่า วันที่26 สิงหาคม ที่ผ่านมา บริษัท พีทีทีอีพี ออสตราเลเซีย หรือ พีทีทีอีพี เอเอ ซึ่งเป็นบริษัทย่อยของ ปตท.สผ. ได้รับหนังสือเรียกร้องจากรัฐบาลอินโดนีเซียเพื่อขอค่าชดเชยความเสียหายจากเหตุการณ์มอนทาราแล้ว และพบว่าหนังสือไม่มีหลักฐานชัดเจนที่พิสูจน์ให้เห็นถึงความเสียหายจากเหตุการณ์ดังกล่าว
นายอนนต์กล่าวว่าในระยะนี้มีผู้ให้ข้อมูลที่สับสน ก่อให้เกิดผลกระทบต่อ ปตท.สผ. ซึ่งบริษัทอาจพิจารณาเรียกร้องความรับผิดชอบจากผู้ให้ข่าวที่ทำให้เกิดความเสียหายในครั้งนี้
ทั้งนี้ ตัวเลขค่าเสียหายที่ทางรัฐบาลอินโดนีเซียจะเรียกร้องกับบริษัทปตท.สผ.มีความสับสน เริ่มแรกออกมาตัวเลขประมาณ 2.5 หมื่นล้านบาท และวันรุ่งขึ้น ยอดเพิ่มเป้นประมาณ 7 หมื่นล้านบาท ล่าสุดมาอยู่ที่ 1.1 พันล้านเหรียญสหรัฐ เกือบ3.5 หมื่นล้านบาท ทำให้นักลงทุนสับสนและเทขายหุ้นออกมา5 วันติดต่อกัน มาปิดที่ระดับ 142 บาท 
ขณะเดียวกันนักวิเคราะห์ส่วนใหญ่แนะนำให้หลีกเลี่ยงหุ้น PTTEP เนื่องจากข่าวเรื่องบริษัทถูกเรียกร้องค่าปรับจากรัฐบาลอินโดนีเนียจะเข้ามากระทบต่อราคาหุ้น
สำหรับเหตุการณ์มอนทารานั้น ปตท.สผ. ได้แก้ไขปัญหาและควบคุมสถานการณ์ได้อย่างทันท่วงที และมีการประเมินผลกระทบจากการรั่วไหลของน้ำมันทั้งในระหว่างเกิดเหตุการณ์และหลังจากที่ระงับเหตุแล้วอย่างต่อเนื่องมาโดยตลอด พบว่าแพร่กระจายในวงจำกัด นอกจากนี้ บริษัทยังได้ร่วมมือกับหน่วยงานของรัฐบาลออสเตรเลียศึกษาและวิจัยผลกระทบที่อาจเกิดขึ้นในระยะยาว   โดยจะเผยแพร่ผลการศึกษาให้สาธารณชนรับทราบต่อไป